FN จับมือ “แสงทองฯ” เปิดตัว “ซูเปอร์มาร์เก็ต” กระตุ้นเศรษฐกิจระยอง
FN จับมือ “แสงทองซูเปอร์เซ็นเตอร์” จ.ระยอง เปิดตัวซูเปอร์มาร์เก็ตแห่งใหม่ หวังเจาะกลุ่มนักท่องเที่ยวไทย-ต่างชาติ รองรับเศรษฐกิจที่กำลังจะเติบโต
FN จับมือ “แสงทองซูเปอร์เซ็นเตอร์” จ.ระยอง เปิดตัวซูเปอร์มาร์เก็ตแห่งใหม่ หวังเจาะกลุ่มนักท่องเที่ยวไทย-ต่างชาติ รองรับเศรษฐกิจที่กำลังจะเติบโต
27 มิ.ย. 2565

นายธรรมศักดิ์ จิตติมาพร ประธานเจ้าหน้าที่บริหาร บริษัท เอฟเอ็น แฟคตอรี่ เอ๊าท์เลท จำกัด (มหาชน) หรือ FN เปิดเผยว่า ในวันที่ 26 มิถุนายน 2565 แสงทองซูเปอร์เซ็นเตอร์ จังหวัดระยอง ได้มาเปิด แสงทอง ไลฟ์ ซูเปอร์มาร์เก็ต แห่งใหม่ สาขาที่ 5 ด้วยพื้นที่ เกือบ 2,000 ตารางเมตร พร้อมด้วยสินค้าคุณภาพมากกว่า 15,000 รายการ  ที่ FN Outlet สาขาระยอง ซึ่งเป็นสาขาล่าสุดและใหญ่ที่สุด ตั้งอยู่บน ถนนสาย 36  ตำบลทับมา จังหวัดระยอง
โดยการร่วมมือระหว่าง FN และ แสงทอง กรุ๊ป ระยอง ครั้งนี้ เป็นกลยุทธ์การดำเนินงานในการขยายธุรกิจด้วยการร่วมมือกับพันธมิตรธุรกิจที่แข็งแกร่ง ตามแผนธุรกิจ ปี 2565 ที่บริษัทได้กำหนดไว้ ในการร่วมมือนี้จะทำให้มีจำนวนลูกค้าแวะเข้ามาจับจ่ายใช้สอยใน FN Outlet เพิ่มขึ้นอย่างมาก ซึ่งจะสามารถเพิ่มรายได้ให้กับ FN ในส่วนของยอดขายและรายได้อื่นๆ   เนื่องจากแสงทองกรุ๊ปฯ เป็นผู้เชี่ยวชาญด้านซูเปอร์มาร์เก็ต และเชี่ยวชาญด้านค้าปลีก ค้าส่ง และซูเปอร์รายใหญ่ชื่อดังในจังหวัดระยอง ที่เปิดดำเนินการมาแล้วยาวนานเป็นปีที่ 25  นับเป็นพันธมิตรที่สำคัญและแข็งแกร่งมากสำหรับ FN  ซึ่งเป็นแบรนด์ที่มีฐานลูกค้าแข็งแกร่งในจังหวัดท่องเที่ยวที่สำคัญๆ ของประเทศ อาทิ เพชรบุรี หัวหิน พัทยา ระยอง
โดยฐานแฟนของแบรนด์ ที่เดินทางไปท่องเที่ยวที่จังหวัดดังกล่าว  ซึ่ง FN เป็นผู้เชี่ยวชาญเรื่องศูนย์จำหน่ายสินค้าประเภท Outlet Mall ที่รวบรวมสินค้าไลฟ์สไตล์ ของตกแต่งบ้าน และเสื้อผ้าเครื่องกีฬาแบรนด์เนมในราคาจับต้องได้
ทั้งนี้ การร่วมมือกันทางธุรกิจครั้งนี้เพื่อรองรับเศรษฐกิจที่กำลังจะเติบโตในจังหวัดระยอง ตามแผนพัฒนาเศรษฐกิจของจังหวัด ที่มีแผนจะเปิดเส้นทางรถไฟความเร็วสูง เชื่อม 3 สนามบินเข้าด้วยกัน และมีแผนการพัฒนาพื้นที่เชิงบูรณาการรองรับโครงการ EEC ร่วมกันระหว่างรัฐ ท้องถิ่น และ เอกชน และรองรับสถานการณ์การท่องเที่ยวภายในประเทศที่กำลังจะกลับมาเป็นปกติ เนื่องจากสถานการณ์ที่คลี่คลายแล้วของโรคไวรัสโควิด-19
โดยกลุ่มเป้าหมายคือนักท่องเที่ยวทั้งไทยและนักท่องเที่ยวต่างประเทศที่มีจุดหมายปลายทางสู่จังหวัดระยอง และชาวจังหวัดระยอง โดยเฉพาะอย่างยิ่งผู้พักอาศัยในนิคมอุตสาหกรรมมาบตาพุด จำนวนมากกว่า 50 หมู่บ้าน มีครอบครัวพักอาศัย รวมทั้งชาวต่างชาติที่มาทำงานในเมืองไทย (Expat) และอาศัยอยู่ในบริเวณดังกล่าวกว่า 5,000 ครอบครัว และผู้ที่พักอาศัยบริเวณใกล้เคียง ซึ่งจำนวนประชากรรวมแล้วทั้งหมดมากกว่า 50,000 คน ที่จะสามารถมาจับจ่ายใช้สอยสินค้าอุปโภคบริโภค และรับประทานอาหาร
รวมทั้งการซื้อสินค้าของใช้ ของฝากที่เป็นผลไม้ประจำจังหวัดคุณภาพส่งออก และผลิตภัณฑ์ท้องถิ่นที่ได้คัดสรรมาแล้วเป็นอย่างดีเลิศ เพื่อให้เป็นจุด One Stop ของลูกค้าที่เมื่อแวะช้อปแล้วจะได้ทุกอย่างครบจบในที่เดียว  ทั้งในส่วนของ  FN Outlet และ แสงทอง ไลฟ์ ซูเปอร์มาร์เก็ต
“ขอบคุณ แสงทอง กรุ๊ป พันธมิตรคนสำคัญ ที่มั่นใจในศักยภาพและร่วมมือกับเรา ในโอกาสนี้ ขอเชิญชวนทุกท่านแวะมาเยี่ยมชมและช้อปให้สนุกและจุใจ กับแคมเปญและสิทธิพิเศษที่น่าสนใจมากมาย กับ FN Outlet และ แสงทอง ไลฟ์ ซูเปอร์มาร์เก็ต ตั้งแต่วันที่ 26 มิถุนายน 2565 เป็นต้นไป” นายธรรมศักดิ์ กล่าว